आसाम-मिज’राम सिमनानि जेंनाया सिंसिं-दुंहावहाव थासारियाव दं। बे सिमनानि जेंनाया दिनैनि नङा। बे जेंनाया आलादा हादरसा सोरजिजेन्नायनिफ्रायनो थालांनाय जेंना बादि साननाय फैदों । मानोना भारतनि सा-सानजा हादरसाफोरनि सिमनानि आयदाया गोबां बिबांनि बृटिस खुंथाय खान्थिनि गाज्रि रिफिनाय। भारतनि गुबुन जायगानि रिजायनायाव गोबावै बृटिसफोरा भारताव सोफादेरनाय सा-सानजानि हाजोयारि ट्राइबेल हारिफोरा गाहायै थानाय ओनसोलफोरखौ बृटिस खुंथायनिफ्राय ओरैनो एबा गासैखौबो बेंखनथाय ओनसोल हिसाबै लाखिनानै दोननाय जादोंमोन। भारत उदांस्रिनि उनाव रावखौ लानानै हादरसा सोरजिनाया भारतनि गाहाइ जायगा हादरसाफोरनि सिमनाफोरखौ खालामदोंमोनब्लाबो आसामाव गासै ओनसोला मोनसे राव खुंथायनि राहाजों लाबोनाया एफा गोरलै नङामोन। गिबियाव नागालेण्ड आरो उन समफोराव मेघालय, अरुणाचल, मिज’रामखौ आलादा हादरसा हिसाबै गनायनानै ओनसोलफोरखौ खानायनि राहा खालामनाय जाबायब्लाबो हायेनजों सिगांनिफ्रायनो समाजारि-रांखान्थियारि सोनारथाय आरो मोनथाय लानायनि सायाव हादरसाफोरनि सिमनाखौ लानानै मोनसा-मोनसि जाखागोन। बिदि सानस्लाबै आरो मोनसा-मोनसिखौ सुबिदा लानानै उन समफोराव मोनफ्रोमबो हादरसानि राजखान्थियारि दैदेनगिरिफोरा ओनसोलारि मिरु साननाय गोहोयाव थानो सुबिदाखौ गारनो नागिराखै। सिगांनि कंग्रेस सोरखारा बे खोथाखौ मिथिनानैबो जेंनानि थाथाय सुफुंनायाव माब्लाबाबो गुर’थ’ होनाय जायैबादि नुबोदों। साननैसो सिगांसिम सा-सानजायाव कंग्रेसनि राजखान्थिखौ फोसावनायावल’ गोसो होनानै फिसा हादरसाफोरनि राजखान्थियारि दैदेनगिरिफोरनि साननाय बादिल’ लाखिथ’नानै मोनसा-मोनसिखौ फोथांनानै लाखिदोंमोन होननानै साननाय फैदों । आसाम-नागालेण्ड सिमनानि जेंनाया जौसिनथार बिजिरसालिनि सिथलायाव मोनहैदोंमोन, बिदि राजखान्थियारि मोनसा-मोनसिनि थाखायनो। दा बिदिनो आसाम-मिज’राम सिमनायाव सोलिबाय थानाय दाङा-बाजिया जानगार जानो थाखाय मिरुनि बिजेपि सोरखारा गावारि नाजानाय गैयाब्ला इयुनाव दाङा-बाजिया गिलु-बालु जाहैनो हागौ नामा ? बिनिखायनो मिरु सोरखारा आसाम-मिज’रामनि सिमनानि जेंनाखौ थाब सुस्रांनो थाखाय माबा मोजां राहा लानाया जोबोर गोनां जानानै फैदों।